Yhteisöjen tuomioistuimen tuomio (viides jaosto) 25 päivänä lokakuuta 2001. - Euroopan yhteisöjen komissio vastaan Helleenien tasavalta. - Jäsenyysvelvoitteiden noudattamatta jättäminen - Direktiivi 96/48/EY - Euroopan laajuisen suurten nopeuksien rautatiejärjestelmän yhteentoimivuus. - Asia C-460/00.



Oikeustapauskokoelma 2001 sivu I-08255



Tiivistelmä

Asianosaiset

Tuomion perustelut

Päätökset oikeudenkäyntikuluista

Päätöksen päätösosa



Avainsanat

Jäsenvaltiot - Velvoitteet - Direktiivien täytäntöönpano - Jäsenyysvelvoitteiden noudattamatta jättäminen - Perustelut, joita ei voida hyväksyä

(EY 226 artikla)

Tiivistelmä

$$

Asianosaiset

Asiassa C-460/00,

Euroopan yhteisöjen komissio, asiamiehinään M. Wolfcarius ja M. Patakia, prosessiosoite Luxemburgissa,

kantajana,

vastaan

Helleenien tasavalta, asiamiehinään N. Dafniou ja S. Chala, prosessiosoite Luxemburgissa,

vastaajana,

jossa kantaja vaatii yhteisöjen tuomioistuinta toteamaan, että Kreikan tasavalta ei ole noudattanut EY:n perustamissopimuksen mukaisia velvoitteitaan, koska se ei ole säädetyssä määräajassa antanut Euroopan laajuisen suurten nopeuksien rautatiejärjestelmän yhteentoimivuudesta 23 päivänä heinäkuuta 1996 annetun neuvoston direktiivin 96/48/EY (EYVL L 235, s. 6) noudattamisen edellyttämiä lakeja, asetuksia ja hallinnollisia määräyksiä tai toissijaisesti koska se ei ole ilmoittanut niistä komissiolle,

YHTEISÖJEN TUOMIOISTUIN (viides jaosto),

toimien kokoonpanossa: neljännen jaoston puheenjohtaja S. von Bahr, joka hoitaa viidennen jaoston puheenjohtajan tehtäviä, sekä tuomarit D. A. O. Edward, A. La Pergola, L. Sevón (esittelevä tuomari) ja C. W. A. Timmermans,

julkisasiamies: L. A. Geelhoed,

kirjaaja: R. Grass,

ottaen huomioon esittelevän tuomarin kertomuksen,

kuultuaan julkisasiamiehen 12.7.2001 pidetyssä istunnossa esittämän ratkaisuehdotuksen,

on antanut seuraavan

tuomion

Tuomion perustelut

1 Euroopan yhteisöjen komissio on nostanut EY 226 artiklan nojalla kanteen, joka on saapunut yhteisöjen tuomioistuimeen 21.12.2000 ja jossa yhteisöjen tuomioistuinta vaaditaan toteamaan, että Kreikan tasavalta ei ole noudattanut EY:n perustamissopimuksen mukaisia velvoitteitaan, koska se ei ole säädetyssä määräajassa antanut Euroopan laajuisen suurten nopeuksien rautatiejärjestelmän yhteentoimivuudesta 23 päivänä heinäkuuta 1996 annetun neuvoston direktiivin 96/48/EY (EYVL L 235, s. 6; jäljempänä direktiivi) noudattamisen edellyttämiä lakeja, asetuksia ja hallinnollisia määräyksiä tai toissijaisesti koska se ei ole ilmoittanut niistä komissiolle.

2 Direktiivin tavoitteena on muun muassa edistää suurten nopeuksien junien kansallisten verkkojen liittämistä yhteen ja niiden yhteentoimivuutta sekä näiden verkkojen käyttömahdollisuuksia.

3 Direktiivin 23 artiklan 1 kohdan mukaan jäsenvaltiot saattavat direktiivin noudattamisen edellyttämät lait, asetukset ja hallinnolliset määräykset voimaan viimeistään 30 kuukauden kuluttua sen voimaantulosta ja ilmoittavat tästä välittömästi komissiolle.

4 Direktiivin 25 artiklassa säädetään, että se "tulee voimaan kahdentenakymmenentenäensimmäisenä päivänä sen jälkeen, kun se on julkaistu Euroopan yhteisöjen virallisessa lehdessä". Koska kyseinen direktiivi on julkaistu 17.9.1996, se on tullut voimaan 8.10.1996 ja sen täytäntöönpanolle varattu määräaika on päättynyt 8.4.1999.

5 EY 226 artiklan ensimmäisessä kohdassa määrätyn menettelyn mukaisesti komissio varasi Kreikan tasavallalle tilaisuuden esittää huomautuksensa ja osoitti 24.1.2000 kyseiselle jäsenvaltiolle perustellun lausunnon, jossa se kehotti tätä toteuttamaan direktiivin noudattamisen edellyttämät toimenpiteet kahden kuukauden kuluessa tämän lausunnon tiedoksiantamisesta.

6 Koska Kreikan hallitus ei vastannut perustellussa lausunnossa esitettyihin väitteisiin, komissio nosti nyt käsiteltävänä olevan kanteen.

7 Komissio katsoo, että Kreikan tasavalta ei ole noudattanut EY 10 artiklan ensimmäisen kohdan ja EY 249 artiklan kolmannen kohdan mukaisia velvoitteitaan, koska se ei ole antanut direktiivin täytäntöönpanon edellyttämiä tarpeellisia toimenpiteitä.

8 Vastineensa tueksi Kreikan hallitus on toimittanut ehdotuksen presidentin asetusta varten, joka on laadittu Kreikan lainsäädännön yhdenmukaistamiseksi direktiivin kanssa. Ehdotuksen hyväksymismenettely on vielä kesken. Vastauskirjelmässään kyseinen hallitus tarkentaa, että liikenneministeri on jo allekirjoittanut ehdotuksen ja että talousministerin ja alueellisen kehityksen ministerin on vielä allekirjoitettava se. Tämän jälkeen Symvoulio tis Epikrateias (ylin hallintotuomioistuin) antaa ehdotuksesta lausunnon laintarkastuselimenä, minkä jälkeen tasavallan presidentti allekirjoittaa sen.

9 Kreikan hallituksen mukaan direktiivin täytäntöönpanon myöhästyminen johtuu olennaisten vaatimusten toteuttamista koskevien kysymysten ratkaisemisesta ja sen päättämisestä, mitkä elimet nimetään vastaamaan menettelystä, joka koskee EY:n vaatimustenmukaisuusvakuutusta.

10 Tältä osin on todettava, että vakiintuneen oikeuskäytännön mukaan jäsenvaltio ei voi sisäisen oikeusjärjestyksensä oikeussääntöihin, toimintatapoihin tai tilaan vetoamalla perustella sitä, ettei se ole noudattanut direktiivissä säädettyjä velvoitteita ja määräaikoja (ks. mm. asia C-470/98, komissio v. Kreikka, tuomio 15.6.2000, Kok. 2000, s. I-4657, 11 kohta ja asia C-423/99, komissio v. Italia, tuomio 7.12.2000, Kok. 2000, s. I-11167, 10 kohta).

11 Koska direktiiviä ei ole pantu täytäntöön siinä asetetussa määräajassa, komission nostamaa kannetta on pidettävä perusteltuna.

12 Näin ollen on todettava, että Kreikan tasavalta ei ole noudattanut direktiivin mukaisia velvoitteitaan, koska se ei ole antanut säädetyssä määräajassa direktiivin noudattamisen edellyttämiä lakeja, asetuksia ja hallinnollisia määräyksiä.

Päätökset oikeudenkäyntikuluista

Oikeudenkäyntikulut

13 Yhteisöjen tuomioistuimen työjärjestyksen 69 artiklan 2 kohdan mukaan asianosainen, joka häviää asian, velvoitetaan korvaamaan oikeudenkäyntikulut, jos vastapuoli on sitä vaatinut. Koska komissio on vaatinut oikeudenkäyntikulujen korvaamista ja Kreikan tasavalta on hävinnyt asian, viimeksi mainittu on velvoitettava korvaamaan oikeudenkäyntikulut.

Päätöksen päätösosa

Näillä perusteilla

YHTEISÖJEN TUOMIOISTUIN (viides jaosto)

on antanut seuraavan tuomiolauselman:

1) Helleenien tasavalta ei ole noudattanut Euroopan laajuisen suurten nopeuksien rautatiejärjestelmän yhteentoimivuudesta 23 päivänä heinäkuuta 1996 annetun neuvoston direktiivin 96/48/EY mukaisia velvoitteitaan, koska se ei ole antanut säädetyssä määräajassa tämän direktiivin noudattamisen edellyttämiä lakeja, asetuksia ja hallinnollisia määräyksiä.

2) Helleenien tasavalta velvoitetaan korvaamaan oikeudenkäyntikulut.